**ПРЕБРОЯВАНЕ 2021 ЗАПОЧВА СЛЕД БРОЕНИ ДНИ!**

През 2021 г. предстои преброяване на населението и жилищния фонд във всички държави - членки на Европейския съюз. Най-голямото статистическо изследване ще събере и предостави качествена и съпоставима информация за броя, демографската структура и социално-икономическите характеристики на населението, от една страна, а от друга - за характеристиките на сградния фонд и за жилищните условия на домакинствата в страната.

Данните от преброяването се използват в процеса на вземане на решения и при разпределяне на финансиране в различни области като образование, здравеопазване, социална защита и други. Те са в основата на разработването на национални и регионални политики, което превръща преброяването в общонационална задача.

**Преброяване 2021 ще се състои между 7 септември и 3 октомври 2021 г.**

**Електронното преброяване започва в 0.00 часа на 7 септември и ще продължи до 24.00 часа на 17 септември.** Всеки човек, живеещ на територията на страната, ще може да преброи себе си и семейството си, като попълни онлайн преброителната карта на [www.census2021.bg](http://www.census2021.bg) . Попълването на картата е бързо и лесно - необходими са само компютър, таблет или мобилен телефон, български документ за самоличност, ЕГН и валиден електронен адрес.

Може да се запознаете предварително с преброителната карта на следния адрес: <https://census2021.bg/wp-content/uploads/2021/06/karta_jilishta_16str_obrazec.pdf> .

Преброяване 2021 ще остане в историята като:

* първото преброяване, при което жилищните сгради са регистрирани с електронни устройства;
* първото след въвеждане на изискванията за личните данни – общия регламент на ЕС и Закона за защита на личните данни;
* последното, надяваме се, в което се използват преброителни карти на хартия и преброяване от преброител.

**При последното преброяване на населението и жилищния фонд през 2011 година, Габровска област беше сред водещите области в Република България с най-много преброени по електронен път граждани.**

За допълнителна информация или съдействие по време на Преброяване 2021 гражданите от област Габрово може да се обаждат на **телефон 02 9078430.**